**ЎЗБЕКИСТОН РЕСПУБЛИКАСИ**

**ОЛИЙ ВА ЎРТА МАХСУС ТАЪЛИМ ВАЗИРЛИГИ**

**ФАРҒОНА ДАВЛАТ УНИВЕРСИТЕТИ**

**АХБОРОТ СОАТИ**

**МАТЕРИАЛЛАРИ**

**№ 11**

***ҲАФТАНИНГ МУҲИМ ВОҚЕАЛАРИ***

**( 29 ноябрдан – 5 декабргача)**

**Фарғона – 2017**

**ЎЗБЕКИСТОНДАГИ ИЖТИМОИЙ-ИҚТИСОДИЙ ВА СИЁСИЙ**

**СОҲАЛАРДАГИ ЯНГИЛИКЛАР:**

**«Ўзбекистон Конституциясига 25 йил» эсдалик нишонини таъсис этиш тўғрисида**

**ЎЗБЕКИСТОН РЕСПУБЛИКАСИ ПРЕЗИДЕНТИНИНГ ФАРМОНИ**

1992 йил 8 декабрь – Ўзбекистон Республикаси Конституцияси қабул қилинган кун юртимиз тарихидаги буюк саналардан биридир. 

Бош Қомусимиз ҳуқуқий демократик давлат ва кучли фуқаролик жамиятини барпо этиш, эркин бозор муносабатлари ва хусусий мулк устуворлигига асосланган иқтисодиётни қуриш, халқимизнинг тинч, обод ва фаровон ҳаётини таъминлаш, Ўзбекистоннинг халқаро майдондаги обрў-эътиборини юксалтириш, миллий қонунчилик тизимини шакллантириш ҳамда мамлакатимиз ҳаётининг барча соҳаларида ислоҳотларни муваффақиятли амалга оширишда мустаҳкам пойдевор бўлиб хизмат қилмоқда.

Ўзбекистон Республикаси Конституцияси қабул қилинганининг 25 йиллиги муносабати билан ҳамда мамлакатимиз мустақиллигини мустаҳкамлаш, унинг иқтисодий, сиёсий, ижтимоий, илмий, маънавий салоҳиятини ва мудофаа қудратини юксалтириш, демократик ислоҳотларни чуқурлаштириш, давлатимиз сарҳадларининг дахлсизлигини таъминлаш, жамиятимизда ҳукм сураётган тинчлик ва барқарорликни, миллатлараро дўстлик ва тотувликни асраш, Асосий Қонунимизнинг ҳаётимиздаги ўрни ва аҳамиятини кенг тарғиб этиш, ёш авлодни қонунга ҳурмат, Ватанга меҳр ва садоқат руҳида тарбиялаш ишларига муносиб ҳисса қўшган юртдошларимизни тақдирлаш мақсадида:

1. «Ўзбекистон Конституциясига 25 йил» эсдалик нишони таъсис этилсин.

2. «Ўзбекистон Конституциясига 25 йил» эсдалик нишонининг Низоми ва тавсифи 1, 2-иловаларга мувофиқ тасдиқлансин.

3. Ўзбекистон Республикаси Вазирлар Маҳкамаси бир ой муддатда «Ўзбекистон Конституциясига 25 йил» эсдалик нишонлари ва уларнинг гувоҳномалари белгиланган тартибда тайёрланишини таъминласин.

4. Ушбу Фармоннинг ижросини назорат қилиш Ўзбекистон Республикасининг Бош вазири А.Арипов ва Ўзбекистон Республикаси Президентининг Давлат маслаҳатчиси У.Исмаилов зиммасига юклансин.

**Ўзбекистон Республикаси Президенти                                   Ш.МИРЗИЁЕВ   
Тошкент шаҳри, 2017 йил 10 октябрь**

\* \* \*

**Ўзбекистон Республикаси Президентининг**

**2017 йил 10 октябрдаги ПФ-5201-сонли**

**Фармонига 1-илова**

**«Ўзбекистон Конституциясига 25 йил» эсдалик нишони тўғрисидаги**

**НИЗОМ**

1. «Ўзбекистон Конституциясига 25 йил» эсдалик нишони билан мамлакатимиз мустақиллигини мустаҳкамлаш, унинг иқтисодий, сиёсий, ижтимоий, илмий, маънавий салоҳиятини ва мудофаа қудратини юксалтириш, демократик ислоҳотларни чуқурлаштириш, давлатимиз сарҳадларининг дахлсизлигини таъминлаш, жамиятимизда ҳукм сураётган тинчлик ва барқарорликни, миллатлараро дўстлик ва тотувликни асраш, Асосий Қонунимизнинг ҳаётимиздаги ўрни ва аҳамиятини кенг тарғиб этиш, ёш авлодни қонунга ҳурмат, Ватанга меҳр ва садоқат руҳида тарбиялаш ишларига муносиб ҳисса қўшиб келаётган барча соҳа вакиллари, меҳнат фахрийлари, ҳарбий хизматчилар ва ҳуқуқни муҳофаза қилувчи органлар ходимлари ҳамда бошқа шахслар тақдирланади.

2. «Ўзбекистон Конституциясига 25 йил» эсдалик нишони билан Ўзбекистон Республикаси фуқароси бўлмаган шахслар ҳам тақдирланиши мумкин.

3. «Ўзбекистон Конституциясига 25 йил» эсдалик нишони Ўзбекистон Республикаси Президенти ёки унинг номидан Ўзбекистон Республикаси Олий Мажлиси Сенатининг Раиси, Ўзбекистон Республикаси Олий Мажлиси Қонунчилик палатасининг Спикери, Ўзбекистон Республикасининг Бош вазири, вазирликлар, идоралар, жамоат бирлашмалари ва бошқа республика органлари раҳбарлари, Қорақалпоғистон Республикаси Жўқорғи Кенгеси раиси, вилоятлар ва Тошкент шаҳар ҳокимлари, шунингдек, шу ишга вакил қилинган бошқа шахслар томонидан тантанали вазиятда топширилади.

Мукофотланганларга эсдалик нишони билан бирга унинг гувоҳномаси берилади.

4. «Ўзбекистон Конституциясига 25 йил» эсдалик нишони кўкракнинг чап томонига давлат мукофотларидан кейин тақилади.

\* \* \*

**Ўзбекистон Республикаси Президентининг**

**2017 йил 10 октябрдаги ПФ-5201-сонли**

**Фармонига 2-илова**

**«Ўзбекистон Конституциясига 25 йил» эсдалик нишонининг**

**ТАВСИФИ**

«Ўзбекистон Конституциясига 25 йил» эсдалик нишони 0,25 микрон қалинликдаги олтин билан қопланган мис қотишмасидан тайёрланади ва диаметри 34 миллиметрли доира шаклида бўлади.

Эсдалик нишонининг қалинлиги – 2,2 миллиметр.

Эсдалик нишонининг олд томони марказида оқ эмалдан ишланган саккиз қиррали юлдуз тасвирланган. Юлдуз марказида, таралаётган қуёш нурлари фонида Ўзбекистон Республикаси Давлат байроғининг рангли эмалдан ишланган ҳилпираб турган тасвири акс этган. Юлдузнинг тепа қисмида баландлиги 3,5 миллиметр бўлган «25» ёзуви, пастки қисмида эса баландлиги 2,5 миллиметрли «YIL» ёзуви жойлашган. Эсдалик нишонининг пастки қисмида, саккиз қиррали юлдуз остида мовий рангдаги эмалдан ишланган очилган ҳолатдаги китоб – Ўзбекистон Республикаси Конституцияси тасвири акс эттирилган. Ёзувлар зарҳал рангда.

Эсдалик нишонининг айланаси бўйлаб оқ эмалли доирада «O‘ZBЕKISTON KONSTITUTSIYASIGA» сўзлари ёзилган. Пастки қисмида, марказда иккита саккиз қиррали юлдуз оралиғида бир-бирига туташтирилган ҳолатдаги иккита зайтун новдаси тасвирланган. Ёзувлар ва тасвирлар зарҳал рангда бўлиб, ҳарфларнинг баландлиги 2 миллиметрни ташкил этади.

Эсдалик нишонининг орқа томонида Ўзбекистон Республикаси Давлат герби тасвирланган бўлиб, пастки қисмида, марказда «2017» ёзуви жойлашган.

Тасвирлар ва ёзувлар қабариқдир.

Эсдалик нишонининг олд ва орқа томонларининг четлари қабариқ доира билан ўралган.

Эсдалик нишони шойи лента билан қопланган тўғри тўртбурчак шаклидаги қадағичга илгакчалар ва ҳалқача ёрдамида уланган. Шойи лентанинг ўртасидан эни 7 миллиметрли яшил рангли йўл, унинг икки четидан эса сариқ рангли энсиз чизиқлар билан ҳошияланган эни 2,5 миллиметрли иккита оқ рангли йўл ўтган. Шойи лентанинг чекка қисмлари бўйлаб эни 2,5 миллиметр бўлган мовий рангли йўллар ўтган.

Қадағичнинг бўйи – 16 миллиметр, эни – 25 миллиметр.

Қадағичнинг орқа томонига эсдалик нишонини кийимга тақиб қўйиш учун тўғноғич кўринишидаги мослама ўрнатилган.

**КОНСТИТУЦИЯНИНГ 25 ЙИЛЛИГИГА БАҒИШЛАНГАН**

**КЎРГАЗМА**

*16.11.2017*

2017 йил 16 ноябрь куни Ўзбекистон тарихи давлат музейида Ўзбекистон Республикаси Конституциясининг яратилиши тарихига бағишланган архив ҳужжатлари кўргазмасининг очилиш маросими бўлиб ўтди. Тадбир Ўзбекистон Республикаси Олий Мажлиси палаталари томонидан Ўзбекистон Республикаси Конституциявий суди, Вазирлар Маҳкамаси ҳузуридаги “Ўзархив” агентлиги, “Ўзбеккино” миллий агентлиги, Ўзбекистон тарихи давлат музейи билан ҳамкорликда ташкил этилди.

Кўргазма очилишида Ўзбекистон Республикаси Олий Мажлиси Сенати аъзолари ва Қонунчилик палатаси депутатлари, Ўзбекистон Республикаси Конституциявий суди судьялари ва ходимлари, Конституция лойиҳасини ишлаб чиқиш бўйича комиссия аъзолари, давлат, нодавлат ва идоравий архивлар вакиллари, олий ўқув юртлари ўқитувчилари ва талабалари, Тошкент шаҳрининг кенг жамоатчилик вакиллари ҳамда оммавий ахборот воситалари вакиллари иштирок этдилар.

Кўргазма ташкилотчилари Ўзбекистон Республикаси Конституцияси қабул қилинганлигининг 25 йиллиги муносабати билан кенг жамоатчилик вакилларини мамлакатимизнинг Бош Қомуси тарихига оид ҳужжатларнинг асл нусхалари билан таништиришга қарор қилдилар. Кўргазма Конституциянинг ҳаётимиздаги ўрни ва аҳамиятини кенг тарғиб қилишга, юртдошларимиз, айниқса ёшларимиз қалбида қонунга ҳурмат, Ватанга меҳр ва садоқат туйғуларини кучайтиришга, уларнинг ҳуқуқий онги ва маданиятини оширишга қаратилган.

Тадбирнинг очилиш маросимида иштирок этган парламент аъзолари ва Конституциявий суд вакиллари ўз чиқишларида мамлакатимиз демократик тараққиётининг пойдевори бўлган Конституциянинг аҳамияти, унга шиддат билан ривожланиб бораётган ҳаётимизга ҳамоҳанг тарзда киритилаётган ўзгартишларнинг моҳияти ҳақида сўз юритдилар. Конституциямизнинг қабул қилиниши тарихига бағишланган ҳужжатли фильм намойиши эса йиғилганлар томонидан илиқ кутиб олинди.

Музей залларидан ўрин олган экспозициялар воситасида Ўзбекистон Республикаси Конституцияси лойиҳасини тайёрлаш жараёнига оид тарихий ҳужжатлар, мамлакатимизнинг Биринчи Президенти Ислом Каримовнинг Конституция лойиҳаси матнларига қўлёзма тарзида киритган тузатишлари, вазирликлар, давлат қўмиталари, суд ва прокуратура органлари, ёзувчилар, олий ўқув юртларининг профессор-ўқитувчилари, имом-хатиблар томонидан Асосий Қонун лойиҳаси юзасидан йўллаган таклиф ва мулоҳазалари ҳамда халқимизнинг Конституция лойиҳаси муҳокама жараёнидаги иштирокига оид материалар билан танишиш мумкин.

Шунингдек кўргазмада Ўзбекистон Республикаси Конституцияси лойиҳасини маъқуллаш ҳақидаги Қорақалпоғистон Республикаси, вилоятлар ва Тошкент шаҳри халқ депутатларининг мактублари, “Ўзбекистон Республикаси Конституциясини қабул қилиш тўғрисида”ги, “Ўзбекистон Республикасининг Конституцияси қабул қилинган кунни умумхалқ байрами деб эълон қилиш тўғрисида”ги, “Ўзбекистон Республикаси Конституциясини амалга киритиш тартиби тўғрисида”ги Ўзбекистон Республикаси қонунлари нусхалари, Ўзбекистон Республикаси Конституциясининг ўзбек, рус ва инглиз ҳамда бошқа тиллардаги илк босма матнлари нусхалари ҳам намойиш этилган. Ўзбекистон Республикаси Конституциясининг қабул қилиниши тарихига бағишланган архив ҳужжатлари кўргазмаси 2017 йил 15 декабргача давом этади.

**ЎЗБЕКИСТОН РЕСПУБЛИКАСИ ПРЕЗИДЕНТИНИНГ**

**ФАРМОЙИШИ**

**ЎЗБЕКИСТОН РЕСПУБЛИКАСИ КОНСТИТУЦИЯСИ ҚАБУЛ ҚИЛИНГАНИНИНГ ЙИГИРМА БЕШ ЙИЛЛИГИНИ НИШОНЛАШГА ТАЙЁРГАРЛИК КЎРИШ ВА УНИ ЎТКАЗИШ ЧОРА-ТАДБИРЛАРИ ТЎҒРИСИДА**

Халқимиз сиёсий тафаккурининг ноёб намунаси бўлган Ўзбекистон Республикаси [Конституцияси](http://lex.uz/pages/getpage.aspx?lact_id=20596) Ватанимиз мустақиллиги, халқимизнинг тинч-осойишта ҳаёти, фуқароларимизнинг ҳуқуқ ва эркинликлари ҳамда манфаатларининг мустаҳкам кафолати сифатида юртимизда бозор муносабатлари ва хусусий мулк устуворлигига асосланган ҳуқуқий демократик давлат, кучли фуқаролик жамияти барпо этиш, Ўзбекистоннинг халқаро майдонда муносиб ўрин эгаллаши борасида асосий пойдевор бўлиб келмоқда.

Мамлакатимизда [Конституциямизда](http://lex.uz/pages/getpage.aspx?lact_id=20596) белгилаб берилган қоида ва тамойиллар негизида самарали миллий қонунчилик тизими, давлат ҳокимияти ва бошқаруви органлари, фуқаролик жамияти институтлари шаклланиб, ҳаётимизнинг барча соҳа ва тармоқларида кенг кўламли ислоҳотлар амалга оширилаётгани, давлатимизнинг ижтимоий-иқтисодий, сиёсий ва ҳарбий салоҳияти юксалиб, халқимизнинг онгу тафаккури тобора ўсиб бораётгани айниқса аҳамиятлидир.

Ўзбекистон Республикаси [Конституциясининг](http://lex.uz/pages/getpage.aspx?lact_id=20596) ҳаётимиздаги ўрни ва аҳамиятини кенг тарғиб этиш, юртдошларимиз, айниқса, ёшларимиз қалбида қонунга ҳурмат, Ватанга меҳр ва садоқат туйғусини кучайтириш, уларнинг ҳуқуқий онги ва маданиятини ошириш ҳамда Асосий Қонунимиз қабул қилинганининг йигирма беш йиллик санасини кенг нишонлаш мақсадида:

1. Қуйидагилар:

Ўзбекистон Республикаси [Конституцияси](http://lex.uz/pages/getpage.aspx?lact_id=20596) қабул қилинганининг йигирма беш йиллигини нишонлашга тайёргарлик кўриш ва уни ўтказиш бўйича асосий тадбирлар дастури (кейинги ўринларда — Дастур) [1-иловага](javascript:opentInAct1(3242365,3245201))мувофиқ;

Ўзбекистон Республикаси [Конституцияси](http://lex.uz/pages/getpage.aspx?lact_id=20596) қабул қилинганининг йигирма беш йиллигини нишонлашга тайёргарлик кўриш ва уни ўтказиш бўйича республика ташкилий қўмитаси (кейинги ўринларда — Ташкилий қўмита) таркиби [2-иловага](javascript:opentInAct1(3242365,3245259))мувофиқ тасдиқлансин.

2. Ташкилий қўмитанинг асосий вазифалари этиб қуйидагилар белгилансин:

Дастурда кўзда тутилган тадбирларнинг мамлакатимиздаги барча давлат ва нодавлат ташкилотларини, кенг жамоатчиликни фаол жалб этган ҳолда, юқори савияда ўтказилишини таъминлаш;

давлат идоралари ва муассасалари, фуқароларнинг ўзини ўзи бошқариш органлари, фуқаролик жамияти институтлари ва оммавий ахборот воситаларининг Дастурда кўзда тутилган тадбирларни амалга оширишга доир фаолиятини ташкил этиш ва мувофиқлаштириш;

Ўзбекистон Республикаси [Конституциясининг](http://lex.uz/pages/getpage.aspx?lact_id=20596)норма ва тамойиллари ҳаётга татбиқ этилишини, мамлакатимизда амалга оширилаётган кенг кўламли демократик, социал-иқтисодий, ижтимоий-сиёсий ислоҳотларга ҳуқуқий замин бўлиб хизмат қилаётган Асосий Қонунимизнинг аҳамиятини ҳаётий мисоллар билан очиб беришга бағишланган туркум тадбирларни ташкил этиш ва бу борада амалга оширилаётган салмоқли ишлар оммавий ахборот воситаларида кенг ёритилишини таъминлаш.

3. Ташкилий қўмита:

Ўзбекистон Республикаси Молия вазирлиги билан биргаликда Дастурни амалга оширишни молиялаштириш манбалари ва ҳажмини белгиласин;

ўн кун муддатда Дастурда белгиланган тадбирларни ўз вақтида ва юқори савияда амалга ошириш учун тегишли ишчи гуруҳлар таркиби, комплекс чора-тадбирлар режасини тасдиқласин ва амалга оширишга киришсин.

4. Ўзбекистон Миллий телерадиокомпанияси, Ўзбекистон Миллий ахборот агентлиги ва бошқа оммавий ахборот воситаларига Ўзбекистон Республикаси [Конституцияси](http://lex.uz/pages/getpage.aspx?lact_id=20596) қабул қилинганининг йигирма беш йиллигига бағишланган тадбирларни кенг ёритиш тавсия этилсин.

5. Мазкур фармойишнинг ижросини назорат қилиш Ўзбекистон Республикасининг Бош вазири А. Арипов ва Ўзбекистон Республикаси Президентининг Давлат маслаҳатчиси О. Муродов зиммасига юклансин.

**Ўзбекистон Республикаси Президенти Ш. МИРЗИЁЕВ**

##### ИНСОН МАНФААТЛАРИ ВА ЭРКИНЛИКЛАРИНИНГ

##### ҲУҚУҚИЙ ҲИМОЯСИ

Ўзбекистон Конституцияси халқимизнинг эркинлик сари узоқ йўлдаги изланишлари натижасидир. Авваламбор, конституциявий тизимни барпо этишда уч минг йиллик миллий давлатчилик тажрибасига таянилганини қайд этиш ўринлидир.

Чунки Бош Қомусимиздан кўҳна заминимиз одамлари қалбида устувор бўлган адолат, ҳақиқат, иймон, олижаноблик, бағрикенглик, мардлик, тантилик каби улуғ  хислатлар муносиб ўрин олган.

Асосий Қонунимиз умуминсоний ғоялар – тенглик, эркинлик, биродарлик, халқлар ва миллатларо дўстлик, мамлакат ва дунё барқарорлиги каби энг улуғ ғояларга хизмат қилади.

Шу ўринда, ўтган давр мобайнида прокуратура органларининг жамиятда қонун устуворлиги ва инсон ҳуқуқлари ҳимоясини таъминловчи тизим сифатида тўлиқ шаклланганини алоҳида қайд этиш жоиздир.

Дарҳақиқат, Конституцияда давлат органлари ва мансабдор шахслар жамият, фуқаролар олдида масъулдирлар, давлат фуқароларнинг Конституция ва қонунларда мустаҳкамланган ҳуқуқ ва эркинликларини таъминлайди, деб қатъий белгиланган. Қомусимизнинг “Давлат ҳокимиятининг ташкил этилиши” деб номланган бўлимида “Прокуратура” бобининг мавжудлиги ҳам демократик давлат тизимининг муҳим хусусияти сифатида намоён бўлди.

Конституциямизнинг 118-моддасида “Ўзбекистон Республикаси ҳудудида қонунларнинг аниқ ва бир хилда бажарилиши устидан назоратни Ўзбекистон Республикасининг Бош прокурори ва унга бўйсунувчи прокурорлар амалга оширади” деб белгиланган. 121-моддада эса юртимиз ҳудудида жиноятчиликка қарши кураш бўйича тезкор-қидирув, тергов ва бошқа махсус вазифаларни мустақил равишда бажарувчи хусусий, кооператив ташкилотлар, жамоат бирлашмалари ва уларнинг бўлинмаларини тузиш ҳамда уларнинг фаолият кўрсатиши тақиқланиши, қонунийлик ва ҳуқуқий тартиботни, фуқароларнинг ҳуқуқ ва эркинликларини ҳимоя қилишда ҳуқуқни муҳофаза қилувчи органларга жамоат ташкилотлари ва фуқаролар ёрдам кўрсатишлари мумкинлиги қайд этилган. Бу бобдаги бошқа моддаларда прокурорларнинг ваколат муддати, уларнинг фаолиятини тартибга солувчи жиҳатлар ҳам аниқ ва равшан кўрсатиб ўтилган.

 “Прокуратура тўғрисида”ги Қонунда ҳам прокуратура органларининг асосий вазифаси ҳамда фаолиятининг асосий йўналишларидан бири бу – фуқароларнинг ҳуқуқ ва эркинликларини таъминлашга қаратилган қонунлар ижроси устидан назорат қилиш эканлиги белгиланган.

Шуни алоҳида таъкидлаш лозимки, сўнгги йилларда прокуратура органларининг асосий эътибори прокурорлик назорати орқали турли қонунбузилишларни аниқлаш эмас, балки бундай қонунбузилишларга йўл қўймаслик ва уларни ўз вақтида олдини олишга, яъни инсон ҳуқуқларини бузилганидан кейин тиклаш эмас, балки, унинг бузилишини олдини олишга қаратилмоқда. Зотан, прокурорлар фаолиятини баҳолашнинг асосий мезонларидан бири ҳам айнан фуқароларнинг ҳуқуқлари ҳамда эркинликларини ҳимоя қилишнинг таъминланиши ҳисобланади. Айни шу мақсадда, прокуратура органлари томонидан қонунларни тарғиб қилиш, фуқароларни республика Конституцияси ва қонунларига риоя қилиш руҳида тарбиялаш борасида тизимли ишлар амалга оширилмоқда.

Яна бир муҳим жиҳат, мамлакатимизда инсон ҳуқуқ ва эркинликларини ҳимоя қилишнинг нодавлат тизими – фуқаролик жамияти институтлари фаол ривожланмоқда. Шу боис сўнгги йилларда барча соҳалар қатори инсон ҳуқуқ ва эркинликларини ҳимоя қилишда ҳам давлат органлари, ҳуқуқни муҳофаза қилувчи органлар билан фуқаролик жамияти институтларининг ўзаро яқин ҳамкорлигига алоҳида эътибор қаратилмоқда.

Ушбу йўналишда прокуратура органларининг фуқаролик жамияти институтлари – Фуқаролик жамияти шаклланишини мониторинг қилиш мустақил институти, “Маҳалла” жамоат фонди, Ўзбекистон ёшлар иттифоқи, оммавий ахборот воситалари ва бошқа ташкилотлар билан ижтимоий шерикчиликни кучайтириш ҳамда ушбу йўналишдаги чора-тадбирлар ижросини таъминлаш, тегишли дастурларни амалга ошириш масаласига эътибор йилдан йилга кучайтирилмоқда.

Бу жараёнда мамлакатимиз Конституцияси – инсон, унинг ҳаёти, эркинлиги, шаъни, қадр-қиммати ва бошқа даҳлсиз ҳуқуқлари олий қадрият эканлигининг кафолати, прокуратура эса фуқароларнинг ҳуқуқ ҳамда эркинликларини ҳимоя қилувчи орган бўлиб хизмат қилмоқда.

Бир сўз билан айтганда, Бош Қомусимиз ўзининг 25 йиллик тарихий йўлида юртдошларимизнинг ҳуқуқ ва манфаатларини ҳимоялаш, бу йўлда барча шароитларни яратиш, давлатимизнинг ҳар томонлама ривожланишида асосий ҳужжатга айланди. Муқаддас Конституциямиз келгусида ҳам инсон ҳуқуқлари соҳасидаги ютуқларимизнинг мустаҳкам кафолати эканлигидан далолат беради.

**У.МАМАРАЖАБОВ,**

**Ўзбекистон Республикаси Бош прокуратураси**

**кадрлар бошқармаси катта прокурори.**

##### НУРЛИ КЕЛАЖАГИМИЗ КАФОЛАТИ

Газетамизнинг аввалги сонида хабар берилганидек, вилоят ҳокимлиги ташаббуси билан шу кунларда вилоятимизнинг барча шаҳар-туманларида Ўзбекистон Республикаси Конституцияси қабул қилинганининг 25 йиллигига бағишланган маънавий-маърифий тадбирлар, юзма-юз мулоқотлар бўлиб ўтмоқда.

Таъкидлаш жоизки, муҳтарам Президентимизнинг 2017 йил 20 июндаги “Ўзбекистон Республикаси Конституцияси қабул қилинганининг йигирма беш йиллигини нишонлашга тайёргарлик кўриш ва уни ўтказиш чора-тадбирлари тўғрисида”ги фармойиши ижроси доирасида ўтказилаётган учрашувларда аҳолининг барча қатламлари фаол иштирок этаяпти.

Вилоятимиз олий ўқув юртлари профессор-ўқитувчилари, Маънавият ва маърифат маркази вилоят бўлими мутахассислари, ҳуқуқшунослар, таниқли ижодкорлар, спортчи ва санъаткорлар, Ёшлар иттифоқи фаоллари, сиёсий партиялар вакиллари, “Нуроний” жамғармаси, “Маҳалла” жамоат фонди раҳбарлари иштирокидаги самимий суҳбатларда мамлакатимиз Конституцияси бахтимиз қомуси, тинч ва фаровон ҳаётимиз, нурли келажагимиз кафолати эканлиги таъкидланяпти.

Белгиланган режа асосида бугунги кунга қадар Фарғона, Марғилон шаҳарлари ҳамда Риштон, Бағдод, Бувайда, Қўштепа, Ёзёвон, Учкўприк туманларидаги таълим, тиббиёт, молия, банк муассасалари, Давлат солиқ инспекциялари, маҳалла фуқаролар йиғинларида Конституциямиз қабул қилинганининг 25 йиллигига бағишланган мароқли учрашувлар ўтказилди.

Асосий Қонунимизда муҳрлаб қўйилган тамойил ва қоидалар асосида халқимизнинг турмуш даражаси йилдан-йилга яхшиланиб бормоқда, – дейди Ўзбекистонда хизмат кўрсатган артист Яҳёбек Мўминов Бувайда педагогика коллежида бўлиб ўтган юзма-юз мулоқотда. – Бу эса таълим тизими, тиббиёт, маданият ва санъат, қўйингки, ҳаётимизнинг барча соҳаларида амалга оширилаётган самарали ва кенг кўламли ислоҳотларга асос бўлиб хизмат қилмоқда.

Бундай учрашувларда келажагимиз ворислари фаол иштирок этиб, ўзларининг ҳуқуқ ва эркинликлари, қонуний манфаатлари борасидаги билимларини ошираётгани муҳим аҳамиятга эга, – дейди Ўзбекистон ёшлар иттифоқи фаоли, таниқли спортчи Абубакр Расулов. – Боиси қонунга ҳурмат руҳида камолга етган йигит-қизларда ватанпарварлик, юртга садоқат туйғуси кучли бўлади. Бу каби хислатларга эга бўлган ёшлар эртанги кунимизнинг чинакам суянчи ва таянчи бўлишига ишонамиз.

Айни кунларда вилоятимиз шаҳар-туманларида Ўзбекистон Республикаси Конституцияси қабул қилинганининг 25 йиллигига бағишланган маънавий-маърифий тадбирлар давом этмоқда.

**Б.МАДИЁРОВ.**

## АФҒОНИСТОН ПРЕЗИДЕНТИНИНГ ТОШКЕНТГА ТАШРИФИ

Шавкат Мирзиёевнинг таклифига биноан 4 декабрь куни Афғонистон Ислом Республикаси Президенти Муҳаммад Ашраф Ғани расмий ташриф билан мамлакатимизга келди.

Президент матбуот хизматининг хабарида айтилишича, Ислом Каримов номидаги Тошкент халқаро аэропортида олий мартабали меҳмонни Ўзбекистон Республикаси Бош вазири Абдулла Арипов кутиб олди.

Қисқа суҳбатдан сўнг Афғонистон делегацияси ўзи учун ажратилган қароргоҳга йўл олди.

Ташрифнинг асосий тадбирлари 5-6 декабрь кунлари бўлиб ўтади.

Аввал хабар қилинганидек, олий даражадаги учрашувларда Ўзбекистон ва Афғонистон муносабатларининг бугунги ҳолати ва узоқ истиқболга мўлжалланган ҳамкорликни ривожлантиришнинг устувор йўналишларини муҳокама қилиш, минтақавий хавфсизликни таъминлаш масалалари ва долзарб халқаро муаммолар юзасидан фикр алмашиш режалаштирилган.

Музокаралар якунида давлат раҳбарларининг Қўшма баёноти қабул қилиниши, сиёсий, савдо-иқтисодий, инвестициявий, транспорт-коммуникация, фан-таълим ва бошқа соҳаларда икки томонлама ҳамкорликни янада мустаҳкамлашга қаратилган қатор ҳукуматлараро ва идоралараро ҳужжатлар, шунингдек, тижорат шартномалари имзоланиши кутилмоқда.

Афғонистон Президентининг Ўзбекистонга ташрифи дастуридан, шунингдек, Бухоро шаҳрини зиёрат қилиш ҳам ўрин олган. Олий мартабали меҳмон Бухоро давлат университети профессор-ўқитувчилари ва талабалари билан учрашади ҳамда улар ҳузурида маъруза қилади.

## Ўзбекистон вакиллари жаҳон чемпионатида

## 10 та олтин медални қўлга киритди

Туркиянинг Истанбул шаҳрида катталар ўртасидаги кураш бўйича XI жаҳон чемпионати якунланди.

Халқаро кураш ассоциацияси ташаббуси билан Туркия кураш федерацияси ва Истанбулнинг Бахчелеэвлер муниципалитети томонидан ташкил этилган нуфузли мусобақада Осиё, Африка, Европа ҳамда Америка қитъаларининг элликка яқин давлатларидан келган полвонлар ғолиблик учун бел олишди.

Ўн беш вазн (эркаклар 7, аёллар 8) тоифасида ўтказилган баҳслар якунида ҳамюртларимиздан Шаҳрам Аҳадов (66 кг.), Давлат Абраев (73 кг.), Камолиддин Расулов (81 кг.), Шуҳратжон Арслонов (90 кг.), Муҳсин Ҳисомиддинова (+100 кг.) ғолибликка эришди.

Хотин-қизлар ўртасида эса Моҳинур Мўминова (48 кг.), Гулнор Сулаймонова (52 кг.), Дилдор Шерметова (57 кг), Кумуш Йўлдошева (78 кг.), Раҳима Йўлдошева (87 кг.) олтин медалларга сазовор бўлди.

Шунингдек, терма жамоамиз аъзоларидан Илҳом Жўраев, Муҳриддин Қурбонов, Ойсулув Абдумажидова, Омонгул Алланазарова, Моҳинур Пирназарова, Гулмира Исматова, Гавҳар Худойқулова, Мафтуна Эсанова, Малоҳат Рўзиева, Рената Илматова ва Беғам Бойимова совриндорлар сафидан жой олди.

**Фазлиддин АБИЛОВ.**

## Шавкат Мирзиёев: Халқимиз дунёқарашида инновация муҳитини яратиш

## – энг муҳим вазифамиз

Пойтахтимизнинг Талабалар шаҳарчасида Инновацияларни татбиқ этиш илмий-амалий маркази [барпо этилади](http://president.uz/uz/lists/view/1309).

Президент ташаббуси билан мамлакатимизда етакчи соҳа ва тармоқларни инновацион ривожлантириш, инновацион ғоялар ва технологияларни ишлаб чиқаришга кенг жорий этиш юзасидан изчил ишлар амалга оширилмоқда. Давлатимиз раҳбарининг 2017 йил 29 ноябрдаги "Ўзбекистон Республикаси Инновацион ривожланиш вазирлигини ташкил этиш тўғрисида"ги фармони бу борадаги ишларни янги босқичга кўтаришга хизмат қилади.

Мамлакатимизда илмий-тадқиқот ва инновация фаолиятининг истиқболли ютуқларини тарғиб қилиш, бу борада самарали механизмларни ишлаб чиқиш, илмий-экспериментал ихтисослашган лабораториялар, юқори технологик марказлар, технопарклар ва бошқа инновацион тузилмаларни мустаҳкамлаш янги вазирликнинг фаолият йўналишларидандир.

Инновацияларни татбиқ этиш илмий-амалий марказида бунинг учун барча шароит яратилади. Вазирлик ҳам шу марказда жойлашади.

Ушбу муассасада илмий-консультатив, иқтисодиёт тармоқлари инновацион эҳтиёжларини ўрганиш, ёшлар инновацион ғояларини қўллаб-қувватлаш хизматлари, масофавий таълим курслари йўлга қўйилади. Иқтидорли ёшлар бу ерда янги ишланма ва технологиялар билан танишиш баробарида старт-ап лойиҳаларида иштирок этиш имкониятига эга бўлади.

Халқимиз дунёқарашида инновация муҳитини яратиш энг муҳим вазифамиздир. Инновация бўлмас экан, ҳеч бир соҳада рақобат, ривожланиш бўлмайди. Бу соҳадаги ўзгаришларни халқимизга кенг тарғиб қилмасак, одамларда кўникма пайдо қилмасак, бугунги давр шиддати, фан-техниканинг мислсиз ютуқлари билан ҳамқадам бўлолмаймиз. Шунинг учун ушбу фаолиятни замон талаблари даражасида ривожлантириш янги вазирлик, қолаверса, ушбу марказнинг асосий вазифаси бўлиши керак, деди Шавкат Мирзиёев.

Давлат раҳбари марказни ёшлар ва бутун зиёлилар қатлами учун янада қулай қилиб лойиҳалаштириш, ҳудудда инновацион ютуқлардан фойдаланган ҳолда шароитлар яратиш бўйича муҳим топшириқлар берди.

## Шавкат Мирзиёев: одамлар тиббиёт масканига унинг чиройли бинога қараб эмас, мутахассисларнинг юқори малакаси бўйича баҳо беради

Президент матбуот хизматининг хабарига кўра, Шавкат Мирзиёев пойтахтдаги «Aкfamedline» тиббиёт марказида бўлган.

Тошкент шаҳри, Олмазор туманида жойлашган «Aкfamedline» тиббиёт маркази лойиҳаси жорий йилнинг 21 апрель куни тақдим қилинган бўлиб, давлатимиз раҳбари уни замонавий асбоб-ускуналар билан жиҳозлаш, бу ерда юқори малакали мутахассисларнинг ишлашини ташкил қилиш бўйича топшириқлар берган эди. Ўтган вақт мобайнида қуриб фойдаланишга топширилган тиббиёт марказининг умумий майдони 2 гектар бўлиб, 5 блокдан иборат. 12 қаватли замонавий бино 160 ўринли стационарга эга.

Хусусий тиббиётни ривожлантиришга фақат пойтахтда эмас, мамлакатимизнинг энг олис ҳудудларида ҳам катта эътибор қаратишимиз зарур, деди Шавкат Мирзиёев. Бу ерда хусусий тиббиёт мутахассислари ўқувини йўлга қўйишимиз керак. Мазкур тиббиёт маркази хусусий секторни ривожлантириш бўйича асосий база бўлади. Корея Республикаси тажрибаси асосида кадрлар тайёрлаш тизимини йўлга қўйиш керак.

Тошкент авиация ишлаб чиқариш бирлашмаси собиқ профилакторийси ўрнида ташкил этилган мазкур тиббиёт маркази энг сўнгги русумдаги тиббий асбоб-ускуналар билан жиҳозланган. Кўп тармоқли марказда юқори малакали мутахассислар фаолият юритмоқда.

400 дан ортиқ иш ўрни яратилиб, чет давлатлардаги етакчи тиббиёт марказларида фаолият юритаётган ўзбекистонлик мутахассислар ҳам жалб қилинган. Марказда ультратовуш диагностикаси, терапия, гинекология, гастроэнтерология, диетология, физиотерапия, оториноларингология, урология, педиатрия, кардиология, офтальмология, неврология, эндоскопия, ортопедия, хирургия, нейрохирургия каби йўналишларда хизмат кўрсатилмоқда.

Хусусий тиббиёт марказлари қанча кўп бўлса соҳада рақобат бўлади, рақобат бор жойда хизмат сифат юқори бўлиб, нарх арзонлашади. Бу эса энг муҳим жиҳатдир, деди Президент. Одамлар тиббиёт масканига унинг чиройли бинога қараб эмас, мутахассисларнинг юқори малакаси бўйича баҳо беради. Бу марказда малака оширган мутахассислар вилоятларга бориб аҳоли саломатлиги мустаҳкамлаш йўлида самарали меҳнат қилиши зарур. Давлат раҳбари мамлакатимизда Жанубий Корея тиббиёт институти филиалини ташкил этиш бўйича топшириқ берди.

##### ИНСОН ВА САЛОМАТЛИК

Фарғона шаҳрида Ўзбекистон Республикаси Соғлиқни сақлаш вазирлиги, Тошкент врачлар малакасини ошириш институти, вилоят соғлиқни сақлаш бошқармаси томонидан халқаро иштирокчилар ҳамкорлигида “Инсон ва саломатлик” III минтақавий конгресс ташкил этилди.

Анжуман  касалликларни аниқлаш ва даволашнинг замонавий усулларини кундалик шифокорлик амалиётига татбиқ этишни жадаллаштиришга қаратилди.

Конгрессда хориж, пойтахтдан келган профессорлар, мамлакатимиздаги етакчи тиббиёт муассасалари мутасаддилари ва илмий ходимларнинг чиқишларида кардиология, неврология, педиатрия, пульмонология бўйича янги клиник тавсиялар ўртага ташланди. Клиник эндокринология ва гастроэнтерология соҳасидаги сўнгги ютуқлар билан танишилди.

Ижтимоий касалликлар профилактикаси, уни даволаш юзасидан иштирокчилар эътиборига ҳавола этилган маърузалар, тақдимотлар катта қизиқиш билан кутиб олинди.

Конгресс доирасидаги ўзаро касбий мулоқот тиббиёт ходимлари ва фармацевтларга ҳозиргача аниқ жавоби йўқ бўлган саволларни муҳокама қилиш, балки уларга жавоб ҳам топишга ёрдам беради, – дейди украиналик профессор Марианна Селюк. – Олимлар ва амалиётчи шифокорлар ўртасида фикр алмашиш ва тиббиётнинг кўплаб долзарб муаммоларига ечим топади, деган умиддаман.

  Соҳиба АБДУРАҲМОНОВА.

##### ЖИНОЯТЧИЛИККА ҚАРШИ ҚУРАШДА МАТБУОТНИНГ ЎРНИ

“Фарғона ҳақиқати” газетаси таҳририяти мажлислар залида Ўзбекистон Республикаси Президенти Шавкат Мирзиёевнинг “Тартиб-интизом ва масъулиятни кучайтириш, жиноятчиликнинг олдини олиш муҳитини мустаҳкамлаш –ҳуқуқбузарлик профилактикаси самарадорлигининг асосий омилидир” мавзуидаги видеоселекторда сўзлаган нутқидан келиб чиқиб, оммавий ахборот  воситалари олдига турган долзарб вазифалар муҳокамасига бағишланган йиғилиш бўлиб ўтди.

Унда   вилоятимиздаги оммавий ахборот воситалари раҳбарлари иштирок этишди.

Йиғилишда вилоят ҳокими ўринбосари Илҳомжон Носиров давлатимиз раҳбарининг маърузаси юзасидан оммавий ахборот воситалари зиммасида турган муҳим вазифаларга батафсил тўхталди, жиноятчиликнинг олдини олиш, маҳаллалар, оилаларда соғлом маънавий муҳитни шакллантиришда матбуотнинг ўрни, журналист сўзининг аҳамияти хусусида сўз юритди.

Ўзбекистон Журналистлари ижодий уюшмаси вилоят бўлими раиси Муҳаммаджон Обидов республикамиз, хусусан, вилоятимизда ҳуқуқбузарликлар профилактикаси  самарадорлигига эришишда  давлат ва жамоат ташкилотларининг ўзаро ҳамкорликда фаолият юритиши, бу борадаги ОАВларида ёритилиши керак бўлган долзарб мавзулар, бугунги ижтимоий-маънавий муаммолар ечимига қаратилган мақолалар, журналистик суриштирувлар ҳақида зарур тавсияларни берди.

Йиғилишда Ўзбекистон Журналистлари ижодий уюшмаси вилоят бўлими томонидан “Қонунга риоя қилиб яшашга ўрганамиз ва кўникамиз. Энг катта хавф жиноят эмас, жиноятга бефарқлик” шиори остида вилоятдаги барча ОАВлари, журналистларнинг ижодий ишлари танлови эълон қилинди.

Кўрилган масала юзасидан иштирокчилар томонидан ўзаро фикр-мулоҳазалар алмашилди.

**Дилнавоз ҚЎЛДОШЕВА.**

***«Ахборот соати»ни тайёрлашда қуйидаги ОАВ дан фойдаланилди:***

***1. “Халқ сўзи” газетаси 2017 йил 29ноябрдан – 5 декабргача (xs.uz)***

***2. “Фарғона ҳақиқати” газетаси 2017 йил 29ноябрдан – 5 декабргача(haqiqat.uz)***

**Ахборот соати материаллари маънавият ва маърифат бўлимида тайёрланди.**

**ФДУ «Нусха кўпайтириш бўлими» 5.12.2017 йил Бую. № \_\_\_\_ адади 310.**